論語 (漢文叢書)/顏淵第十二
第十二

十二之一

顏淵問「仁」。子曰：「克己復禮爲仁。一日克己復禮，天下歸仁焉，爲仁由己，而由人乎哉？」顏淵曰：「請問其目。」子曰：「非禮勿視，非禮勿聽，非禮勿言，非禮勿動。」顏淵曰：「回雖不敏，請事斯語矣！」

十二之二

仲弓問「仁」。子曰：「出門如見大賓，使民如承大祭，己所不欲，勿施於人。在邦無怨，在家無怨。」仲弓曰：「雍雖不敏，請事斯語矣！」

十二之三

司馬牛問「仁」。子曰：「仁者，其言也訒。」曰：「其言也訒，斯謂之『仁』已夫？」子曰：「爲之難，言之得無訒乎！」

十二之四

司馬牛問「君子」。子曰：「君子不憂不懼。」曰：「不憂不懼，斯謂之『君子』矣夫？」子曰：「內省不疚，夫何憂何懼！」

十二之五

司馬牛憂曰：「人皆有兄弟，我獨亡！」子夏曰：「商聞之矣：『死生有命，富貴在天』君子敬而無失，與人恭而有禮，四海之內，皆兄弟也，君子何患乎無兄弟也！」

十二之六

子張問「明」。子曰：「浸潤之譖，膚受之愬，不行焉，可謂明也已矣。浸潤之譖，膚受之愬，不行焉，可謂遠也已矣。」

十二之七

子貢問「政」。子曰：「足食，足兵，民信之矣。」子貢曰：「必不得已而去，於斯三者何先？」曰：「去兵。」子貢曰：「必不得已而去，於斯二者何先？」曰：「去食。自古皆有死，民無信不立。」

十二之八

棘子成曰：「君子質而已矣，何以文爲？」子貢曰：「惜乎，夫子之說，君子也，駟不及舌！文猶質也，質猶文也；虎豹之鞹，猶犬羊之鞹。」

十二之九

哀公問於有若曰：「年饑，用不足，如之何？」有若對曰：「盍徹乎？」曰：「二，吾猶不足，如之何其徹也？」對曰：「百姓足，君孰與不足？百姓不足，君孰與足！」

十二之十

子張問「崇德，辨惑。」子曰：「主忠信，徙義：崇德也。愛之欲其生，惡之欲其死；既欲其生，又欲其死：是惑也。」（誠不以富，亦祇以異。）

十二之十一

齊景公問「政」於孔子。孔子對曰：「君君，臣臣，父父，子子。」公曰：「善哉！信如君不君，臣不臣，父不父，子不子，雖有粟，吾得而食諸？」

十二之十二

子曰：「片言可以折獄者，其由也與！」子路無宿諾。

十二之十三

子曰：「聽訟，吾猶人也；必也使無訟乎！」

十二之十四

子張問「政」。子曰：「居之無倦，行之以忠。」

十二之十五

子曰：「博學以文，約之以禮；亦可以弗畔矣夫！」

十二之十六

子曰：「君子成人之美，不成人之惡。小人反是。」

十二之十七

季康子問「政」於孔子。孔子對曰：「『政』者，正也。子帥以正，孰敢不正？」

十二之十八

季康子患盜，問於孔子。孔子對曰：「苟子之不欲，雖賞之不竊。」

十二之十九

季康子問政於孔子曰：「如殺無道，以就有道，何如？」孔子對曰：「子爲政，焉用殺？子欲善，而民善矣。君子之德，風；小人之德，草；草上之風，必偃。」

十二之二一

子張問：「士何如斯可謂之『達』矣？」子曰：「何哉，爾所謂『達』者？」子張對曰：「在邦必聞，在家必聞。」子曰：「是『聞』也，非『達』也。夫『達』也者，質直而好義，察言而觀色，慮以下人，在邦必達，在家必達。夫『聞』也者：色取仁而行違，居之不疑。在邦必聞，在家必聞。」

十二之二二

樊遲從遊於舞雩之下曰：「敢問崇德，修慝，辨惑？」子曰：「善哉問！先事後得，非『崇德』與？攻其惡，無攻人之惡，非『修慝』與？一朝之忿，忘其身以及其親，非『惑』與？」

十二之二三

樊遲問「仁」。子曰：「愛人。」問「知」。子曰：「知人。」樊遲未達，子曰：「擧直錯諸枉，能使枉者直。」樊遲退，見子夏曰：「鄕也吾見於夫子而問『知』，子曰：『擧直錯諸枉，能使枉者直』，何謂也？」子夏曰：「富哉言乎！舜有天下，選於衆，擧皋陶，不仁者遠矣。湯有天下，選於衆，擧伊尹，不仁者遠矣。」

十二之二四

子貢問「友」。子曰：「忠吿而善道之，不可則止，毋自辱焉。」

十二之二五

曾子曰：「君子以文會友，以友輔仁。」

論語
論語 (漢文叢書)